PROVEDBENA ODLUKA KOMISIJE (EU) 2022/171

оd 2. veljače 2022.

o zahtjevu za registraciju europske građanske inicijative pod nazivom Win It On The Pitch (Pobijedi na terenu) u skladu s Uredbom (EU) 2019/788 Europskog parlamenta i Vijeća

(priopćeno pod brojem dokumenta C(2022) 630)

(Vjerodostojan je samo tekst na engleskom jeziku)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,

budući da:

(1) Komisiji je 30. rujna 2021. podnesen zahtjev za registraciju europske građanske inicijative pod nazivom „Pobijedi na terenu”.

(2) Inicijativa je imala tri cilja: donošenje 1. preporuke Vijeća za zaštitu europskog modela nogometa utemeljenog na vrijednostima, solidarnosti, održivosti i otvorenom natjecanju kojom će se državama članicama dati okvir i smjernice EU-a za djelovanje u cilju zaštite europskog modela nogometa, 2. smjernica Komisije o primjeni pravila EU-a o tržišnom natjecanju na sport i 3. komunikacije Komisije o „izgradnji najčvršćeg mogućeg modela europskog sporta za budućnost, vodeći se onime što europski navijači i građani očekuju od sporta u Europi”.

(3) U skladu s člankom 1. Uredbe (EU) 2019/788, inicijative se mogu registrirati ako se njima poziva Komisiju da predloži pravni akt Unije u okviru svojih ovlasti u svrhu provedbe Ugovorâ. Iako Komisija na temelju članka 165. Ugovora o funkcioniranju Europske unije ima ovlast za donošenje prijedloga preporuke Vijeća kako je navedeno u prvom cilju inicijative, u ciljevima 2. i 3., kako su prvotno sastavljeni, Komisija nije pozvana da donese „prijedlog pravnog akta Unije”. Od Komisije je samo zatraženo da donese smjernice i komunikaciju.

(4) Komisija je 27. listopada 2021. u skladu s člankom 6. stavkom 4. Uredbe (EU) 2019/788 obavijestila skupinu organizatora o svojoj ocjeni da su zahtjevi za registraciju iz članka 6. stavka 3. točaka (a), (d) i (e) te uredbe ispunjeni i da se zahtjev iz članka 6. stavka 3. točke (b) ne primjenjuje. Međutim, Komisija je navela i da na temelju teksta inicijative, kako je formuliran u zahtjevu od 30. rujna 2021., nije mogla zaključiti da inicijativa u cijelosti ispunjava zahtjev iz članka 6. stavka 3. točke (c) Uredbe (EU) 2019/788.

(5) Stoga je Komisiji 3. siječnja 2022. podnesena izmijenjena verzija inicijative.

(6) Inicijativom se Komisiju poziva da donese prijedlog preporuke Vijeća o okviru i smjernicama EU-a za djelovanje država članica u cilju zaštite europskog modela nogometa, prepoznavanja vrijednosti sporta u europskom društvu, priznavanja specifične prirode sporta u pravilima EU-a o tržišnom natjecanju te jačanja vizije i dugoročne politike EU-a o budućnosti i upravljanju europskim sportom.

(7) U prilogu su navedene dodatne pojedinosti o predmetu, ciljevima i pozadini inicijative. Organizatori su dostavili i dodatni dokument s još detaljnijim informacijama o inicijativi.

(8) U mjeri u kojoj se inicijativom traži donošenje preporuke Vijeća kojom se nastoji postići da Unija doprinosi promidžbi europskog sporta, vodeći pritom računa o specifičnoj prirodi sporta, njegovim strukturama koje se temelje na dobrovoljnim aktivnostima te njegovoj društvenoj i obrazovnoj ulozi, Komisija ima ovlast za podnošenje prijedloga pravnog akta na temelju članka 165. Ugovora.

(9) Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.

(10) Tim zaključkom ne dovodi se u pitanje procjena ispunjenosti konkretnih činjeničnih i materijalnih uvjeta potrebnih za djelovanje Komisije, uključujući procjenu usklađenosti s načelima proporcionalnosti i supsidijarnosti te temeljnim pravima.

(11) Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 i imenovala je osobe za kontakt u skladu s člankom 5. stavkom 3. prvim podstavkom te uredbe.

(12) Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.

(13) Inicijativu pod nazivom „Pobijedi na terenu” stoga bi trebalo registrirati.

(14) Zaključak da su ispunjeni uvjeti za registraciju u skladu s člankom 6. stavkom 3. Uredbe (EU) 2019/788 ne znači da Komisija i na koji način potvrđuje činjeničnu točnost sadržaja inicijative, koja je isključiva odgovornost skupine organizatora inicijative. U sadržaju inicijative izražavaju se samo stajališta skupine organizatora te se ni na koji način ne može smatrati da se u njemu odražavaju stajališta Komisije,

DONIJELA JE OVU ODLUKU:

Članak 1. Registrira se europska građanska inicijativa pod nazivom „Pobijedi na terenu”.

Članak 2. Ova je Odluka upućena skupini organizatora građanske inicijative pod nazivom „Pobijedi na terenu”, koju u svojstvu osoba za kontakt predstavljaju Ronan EVAIN i Martha MESTRE GENS VIDA DA CONCEIÇÃO.

Sastavljeno u Bruxellesu 2. veljače 2022. Za Komisiju Věra JOUROVÁ Potpredsjednica

(1) SL L 130, 17.5.2019., str. 55.